På Plejecenter Elmehøj i Øster Brønderslev koger de deres drikkevand. Det gør de, fordi der er fundet colibakterier i vandet fra det lokale vandværk. - Det giver jo en ekstra arbejdsgang. Så det er med at få det planlagt, ellers bliver det kaos, fortæller Annette Mellemgård, der er social- og sundhedsassistent på plejecenteret. Øster Brønderslev Vandværk leverer vand til 605 husstande, og mandag fik brugerne besked om fundet af colibakterierne, som blev opdaget ved et rutinetjek. Siden da er byens borgere blevet bedt om at følge anbefalingerne fra Styrelsen for Patientsikkerhed. - Det er jo øv, men det er sådan det er. Vi må jo koge det vand og håbe, det snart ændrer sig, konstaterer Lone Anita Holm. - Det er da selvfølgelig træls, men det er der jo ikke noget at gøre ved. Det er sådan, det er. Der er  jo ikke nogen, der kan forudsige sådan noget her, pointerer Kjeld Andersen. Aldrig oplevet lignende I vandværkets siddende bestyrelsen har de aldrig oplevet et fund som det her. Derfor var det en uvant besked formanden skulle give borgerne mandag morgen. - Det er lidt angstprovokerende, for lige pludselig går tingene godt nok stærkt. Systemet virker, når vi har et eller andet og er det mindste i tvivl, når vi snakker om borgerens sikkerhed og borgernes velfærd, så gør vi noget, forklarer formand Søren Kimer.. Det er stadigvæk ikke til at sige, hvorfor colibakterierne er havnet i drikkevandet. Mandag eftermiddag blev der taget nye prøver, og dem kom der svar på tirsdag eftermiddag. - De nye prøver, som vi fik i dag, de viser, at vandværket sender ikke e. coli eller coliforme bakterier ud. Der er ikke e. coli eller coliforme bakterier ved forbrugerens nabo, men hos den pågældende forbruger, hvor prøven er taget, er der stadigvæk e. coli tilstede, konstaterer formanden. Se hele indslaget herunder: Af den grund skal borgerne fortsætte med at koge deres vand. - Man håber på, det kun var et engangstilfælde, så vi kan lov at få et normalt liv igen, erkender Kjeld Andersen. - Det kan gå en dag, men jeg vil nok sige, at det bliver træls, hvis det bliver flere dage, konstaterer Annette Mellemgård. Vandværket har tirsdag eftermiddag fået taget yderligere fire prøver. Borgerne i og omkring Øster Brønderslev kan blive klogere på, hvordan de skal forholde sig til situationen inde på Øster Brønderslev Vandværks Facebookside .

Opsummering:
Mandag eftermiddag blev der taget nye prøver, og dem kom der svar på tirsdag eftermiddag.